
Pelien suunnittelemiseen ja tuotantoon kuluu huomattava määrä resursseja, joskus niin paljon, 
etteivät pienet yritykset pienine budjetteineen pysty työllistämään pelikehittäjistä erillisiä 
pelisuunnittelijoita. Tämän ongelman tuomia hankaluuksia helpottaa automaattinen 
sisällöntuotanto (Procedural Content Generation, PCG). PCG:n avulla pystytään algoritmisesti 
luomaan kenttiä, esineitä, tapahtumia, hahmoja, pulmia, tehtäviä ja muuta pelisisältöä, joko 
auttaen pelisuunnittelijaa suunnittelemaan sisältöä pelikehityksessä tai luoden sisältöä pelaajan 
pelatessa peliä. Tunnetuinpana esimerkkinä automaattisesta sisällöntuotannosta kaupallisten 
videopelien kontekstissa voidaan pitää maailman myydyintä videopeliä Minecraftia (Mojang 
Studios, 2011), joka automaattisia sisällöntuotantotekniikoita käyttäen luo jokaiselle pelaajalle 
uniikin maailman ennen varsinaisen pelaamisen aloittamista. 

Tässä tutkielmassa käsitellään automaattisen sisällöntuotannon suosituimpia tekniikoita, 
joista annetaan teorian lisäksi toteutusesimerkkejä. Tutkielmassa käydään pohjustus- ja 
analysointitarkoituksessa läpi myös automaattisen sisällöntuotannon motiiveja sekä vertaillaan 
sen ja pelisuunnittelijan luoman sisällön välisiä eroja sekä niiden hyviä ja huonoja puolia. 

Automaattisesta sisällöntuotannosta on tehty runsaasti tutkimuksia. Laajin teos on Nelson 
ynnä muiden vuonna 2016 kirjoittama kirja, joka sisältää aikalaisteknologian kuvausten lisäksi 
automaattisen sisällöntuotannon taksonomian, jota käytetään tämän tutkielman rakenteen 
muodostajana. — Tuoreimpien tekniikoiden käsittelyn = jälkeen = vastataan = työn 
tutkimuskysymykseen: onko taksonomia pätevä lähtökohtana kuvaamaan nykyaikaisia 
tekniikoita? Kysymyksen suhteen tutkimus päätyy positiiviseen vastaukseen. 

Tutkielma toteaa automaattisen sisalléntuotannon olevan vielä hyvin teoreettinen 
tutkimusala: poislukien tavanomaiset tekniikat suurinta osaa tekniikoista ei ole käytetty 
kaupallisten pelien kontekstissa pääosin tekniikoiden käyttöönottoon liittyvien vaikeuksien 
takia. Viimeaikaisten pelitrendien nojalla on kuitenkin olemassa mahdollisuus, että 


videopelikehittäjät tarttuvat uusiin tekniikoihin ja alkavat hyödyntää niitä. 


Avainsanat: procedural content generation, video games, automaattinen sisällöntuotanto, 


videopelit 


Tämän julkaisun alkuperäisyys on tarkastettu Turnitin OriginalityCheck —ohjelmalla. 

1 Johdanto 


Perinteisesti videopelien sisällön suunnittelee — pelisuunnittelija. Suuremmissa 
peliyrityksissä on palkkalistoilla suunnittelijoita, joiden tehtävänä on suunnitella ja 
rakentaa pelin pelimaailma, grafiikat, kaksi- tai kolmiulotteiset mallit, tarina ja muu 
luovuutta vaativa sisältö niin, että pelikokemus kohtaa pelaajan miellyttävällä tavalla. 
Tämä ei kuitenkaan ole läheskään aina taloudellisesti mahdollista pienille peliyrityksille 
tai yksittäisille henkilöille, sillä mainitut elementit vaativat työtuntien käyttämistä niiden 
suunnitteluun varsinaisen pelin ohjelmoinnin yhteydessä (Bevilacqua et al., 2011, 
Hendrikx et al., 2013). Yhtenä tätä työtä helpottavana mahdollisuutena on käyttää 
hyväksi automaattista sisällöntuotantoa (Procedural Content Generation, PCG), joka 
on vaihtoehtoinen tapa tuottaa sisältöä videopeleihin: pelisisältö pystytään luomaan 
algoritmisesti, mahdollisesti ohittaen pelisuunnittelijan tarpeen. Tarkemmin kuvailtuna 
automaattisen sisällöntuotannon avulla pystytään luomaan tietokoneavusteisesti kenttiä, 
esineitä, tapahtumia, hahmoja, pulmia, tehtäviä, tekstuureja ja muuta pelisisältöä 
(Browne et al., 2010). 

Automaattisen sisällöntuotannon historia on pitkä: sitä on käytetty ainakin vuodesta 
1978 alkaen, kun Atari 2600 -konsolille julkaistu sokkelopeli Maze Craze loi jokaiselle 
pelikerralle uuden sokkelon pelaajan ratkaistavaksi. Tähän aikaan automaattisen 
sisällöntuotannon painopiste pohjautuikin satunnaisten numeroiden avulla luotuun 
pelisisältöön, eikä siten sisältänyt mitään erityisempää teknologiaa (Antonova, 2015). 
Pelillisten aspektiensa lisäksi PCG:tä alettiin 1980-luvulta alkaen käyttämään suurta 
tilaa vaativien pelielementtien (kuten pelimaailmojen) tiivistämiseen. Ajan kuluessa ja 
tietokoneiden muistikapasiteetin kasvaessa tämä tarve poistui (Browne et al., 2010). 

Nykypäivän tyypilliseen PCG:n käyttöön kuuluu vieläkin erityisesti satunnaisten 
pelikenttien luonti (Arnaboldi & Loiacono, 2019). Tämä mahdollistaa erittäin suuren 
uudelleenpelattavuuden videopelille, sillä tämänkaltaista ei-determinististä pelisisältöä 
pystytään luomaan loputon määrä (Browne et al., 2010). Yhä enenevässä määrin PCG:tä 
on alettu käyttämään myös pelikehityksen aikana pelimaailman luonnin avustajana 
(Arnaboldi & Loiacono, 2019; Bevilacgua et al., 2011). Erityinen PCG-tekniikkojen 
hyöty verrattuna pelisuunnittelijaan on sen mahdollisuus luoda pelisisältöä, jota 
pelisuunnittelija ei välttämättä koskaan ajattelisi tehdä (Antonova, 2015; Browne et al., 
2010). PCG:ssä on keskeisinä ongelmina se, miten luodaan mielekästä, luovaa ja aitoa 
pelisisältöä ja miten tällaista pelisisältöä luovia algoritmeja luodaan (Mateas & Smith, 
2011; Nelson et al., 2016). 


JA. 


Seuraavaksi havainnoillistetaan peliensisäisen PCG:n suosiota kaupallisessa 
kontekstissa tätä tutkielmaa varten luodun suppean pelimarkkinatutkimuksen avulla. 
Kaavioon 1 on koottu maailman suurimman PC-pelien myynti- ja jakamisalusta 
Steamin (Valve Corporation) tarjoamia tilastoja PCG-tekniikan käytöstä Steamissa 
julkaistujen pelien osalta palvelun koko olemassaolon ajalta. Kaavio on muodostettu 
Steam Searchin avulla suodattamalla pelejä tunnisteella "Procedural Generation" ja 
lajittelemalla löytyvät videopelit julkaisuvuoden perusteella. Keltainen kuvaaja kuvaa 
vuosittaista Steamissa julkaistujen pelien lukumäärää. Punainen kuvaaja kuvaa sitä, 
kuinka suuri osa julkaistuista peleistä käyttää PCG-tekniikoita. 

Kaaviosta on havaittavissa kolme trendiä. Ensinnäkin vuodesta 2008 vuoteen 2013 
PCG-tekniikoiden käyttö on ollut kasvussa suhteessa vuosittain julkaistujen pelien 
määrään, huipentuen Minecraftin (Mojang Studio, 2011) julkaisuun, jolla on ollut mitä 
todennäköisimmin vaikutusta PCG-tekniikoiden suosioon maailman myydyimpänä 
videopelinä. Minecraft käyttää kohinakarttoja luodessaan maailmansa annetun 
siemenluvun perusteella. Toiseksi vuodesta 2013 vuoteen 2018 PCG-tekniikoita 
käyttävät pelit ovat musertuneet valtaisan pelijulkaisuvirran alle, joten aikaisemmin 
saavutettua pelituotantotahtia ei olla pystytty pitämään yllä. Viimeisenä huomiona viime 
vuonna PCG:tä käyttävien pelien osuus on noussut korkeammalle kuin koskaan 


aikaisemmin. 


Automaattista sisällöntuottoa käyttävien pelien osuus Steamissa 

Kaavio 1. Steamin PCG:tä käyttävien pelien osuus kaikista tiettynä vuonna 
julkaistuista videopeleistä. Todellinen prosenttimäärä on suurempi, sillä tunnisteita 
lisätään pääosin käyttäjäkunnan voimin. Tutkimusta varten muodostettu kaavio. 


Tässä tutkielmassa analysoidaan automaattisen sisällöntuotannon tutkimusaihepiiriä 
kirjallisuuskatsauksen muodossa. Tarkemmin kuvailtuna tavoitteena on selvittää, 
minkälaista sisältöä automaattisella sisällöntuotannolla pystytään luomaan ja millä 
tavalla tämä pystytään toteuttamaan. Kysymyksiin vastataan esittelemällä sekä PCG:n 
avulla luotua sisältöä että sitä luovaa tekniikkaa. Nykyisten tekniikoiden pohjustamista 
varten käydään tapauskohtaisesti läpi myös vanhempia tekniikoita ja niiden historiallisia 
tavoitteita. Tutkielmassa pohditaan myös, miksi tiettyjä tekniikoita suositaan toisten 
sijasta. Tekniikoiden lukumäärän vuoksi kaikenkattavaa analyysiä aiheesta ei pystytä 
tekemään: tämän sijaan ainoastaan kaikkein suosituimmat tekniikat käydään lävitse. 

Tässä tutkielmassa hyödynnetään viitteellisesti Togeliuksen tuottamaa taksonomiaa 
(Nelson et al., 2016), jossa on luokiteltu erinäisiä automaattisen sisällöntuotannon 
tekniikoiden tunnusmerkkejä. On kuitenkin huomattava, ettei taksonomiaa ole päivitetty 
viimeiseen viiteen vuoteen lainkaan. Tämä tutkielma toteaa, että viime vuoden uudet 
tekniikat ovat kuitenkin hyvin mahdutettavissa taksonomian raameihin, eikä taksonomia 
siksi tarvitse uusia luokkia. 

Tämän tutkielman tekoon on haettu materiaalia alan tietokannoista hakulauseella 
“Procedural Content Generation” AND “Video Games”, sillä on erittäin todennäköistä, 
että aihetta käsitellyt tieteellinen julkaisu sisällyttäisi avainsanoinaan vähintään nämä 
kaksi. Pääasiallisena tietokantana on käytetty Association for Computing Machineryn 
tietokantaa, joka sisältää suurimman osan automaattisesta sisällöntuotannosta kertovista 
tieteellisistä julkaisuista. Lisäksi Springerin, IEEE:n, ja erinäisten yliopistojen 
tietokannoista on löytynyt tieteellisiä julkaisuja samoilla käsitteillä. Tähän tutkielmaan 
on sisällytetty julkaisuista ne, jotka joko kuuluvat alan perustavanlaatuisiin teoksiin tai 
kuvailevat tiettyä PCG-arkkitehtuuria tutkielmaan sopivalla tavalla. 

Suomessa automaattiseen — sisällöntuotantoon liittyen on tehty yksittäisiä 
tutkimuksia, mutta tässä tutkielmassa esitettyä aiheen läpikäyntiä ei ole suoritettu 
aiemmin. Haavisto (2015) ja Reunanen (2017) käsittelevät pelikenttien automaattista 
luomista. Hannula (2020) on luonut simuloidun eläinmaailman, jonka sisältämät eläimet 
kehittyvät geneettisesti. Liikkanen (2015) tutkii erilaisia suosittuja proseduraalisen 
sisällöntuotannon keinoja, ja tuottaa tutkimuksen yhteydessä kartanluontityökalun. 

Seuraavaksi esitellään tutkimuksen rakenne. Luvussa 2 pohjustetaan PCG- 
tekniikoita esittämällä niiden tavanomaisia käyttökohteita. Tämä tapahtuu tulkiten 
Bevilacgua ynnä muiden ja Hendrikx ynnä muiden tuottamia tutkimuksia aiheesta. 
Luvussa 3 esitellään lyhyesti Togeliuksen taksonominen luokittelu PCG-tekniikoista, 
sekä tieteellisiä julkaisuja, joita käsitellään taksomian avulla. Luvussa 4 esitellään 
Togeliuksen taksonomian jälkeen julkaistuja tieteellisiä papereita ja näihin liittyviä 


PCG-tekniikoita ja videopelejä. Lopuksi luvussa 5 esitetään yhteenveto ja 

johtopäätöksiä, selvennetään, miksi taksonomia ei tarvitse päivitystä, sekä pohditaan 


tulevaisuuden kehitystä. 


2 Tyypillinen oikean elämän PCG:n käyttö 

Tässä luvussa esitellään tyypillisiä, oikeassa elämässä käytettyjen PCG-tekniikoiden 
käyttökohteita, jotka on jaettu kahteen erikseen käsiteltävään osaan. Ensimmäinen osa 
käsittelee pelikehityksen aikaista PCG:tä, kun taas toinen videopelien aikana tapahtuvaa 
PCG:tä. Kummassakin osassa on esitelty yksi aihetta käsitellyt tutkimus. Kyseisten 


tutkimusten listaamat tekniikat käydään lävitse omissa luvuissaan. 


2.1 Pelikehityksen aikainen PCG:n käyttö 


Miten automaattista sisall6ntuotantoa hyödynnetään pelikehityksessä? Voi olla 
haastavaa määrittää, minkälainen PCG:n käyttö on ollut suosituinta viime vuosina, sillä 
aiheesta ei olla tehty tutkimuksia moneen vuoteen. Vuodelta 2011 löytyy kuitenkin yksi 
tutkimus, joka käsittelee aihetta (Bevilacgua et al., 2011). Tutkimuksen metatekstistä 
pystytään tulkitsemaan, kuinka PCG oli vasta tuloillaan oleva pelikehityksen aikainen 
sisällöntuotantometodi. Tästä huolimatta tutkimuksen esittelemät keinot ovat vieläkin 
erittäin suuressa käytössä. 

Bevilacgua ynnä muut ovat tutkineet erilaisia pelikehityksessä käytettyjä metodeja 
luoda luonnollisen näköistä oheisympäristöä eli ympäristöä, jota ei ole tarkoitettu 
tutkittavaksi. Tähän kuuluu esimerkiksi kaukaisuudessa näkyvät vuoret, joet, metsät ja 
asutus. Tutkimuksen mainitsemia tekniikoita luonnollisen oheisympäristön luomiseen 
ovat kohinakartat (ks. Luku 3.2.4), hakupohjaiset algoritmit (ks. Luku 3.2.2), ja 
parametrisoidut algoritmit (esim. Answer Set Programming; ks. Luku 3.2.3). Teiden ja 
kaupunkien automaattiseen tuotantoon käytetään graafiteoriaa ja L-systeemejä, joista L- 
systeemejä käytetään myös kasvillisuuden luonnissa (ks. Luku 3.2.1). Kaikissa 
edellämainituissa tekniikoissa käytettiin myös näennäissatunnaisnumeroita, jotta 
luomisprosessi on probabilistinen eikä siten luo samaa sisältöä uudestaan toisella 
kerralla (ks. Luku 3.2.5). Jokaista tutkimuksen mainitsemaa tekniikkaa käytetään vielä 
näinä päivinä: tekniikkoihin perehdytään tarkemmin, kun yksittäisiä tekniikoita 


käsitellään omissa luvuissaan. 


2.2 Suorituksenaikainen PCG:n käyttö 


Miten tavanomainen julkaistu peli käyttää PCG:tä? Kuten edellisessäkin luvussa, 
aiheesta ei olla tehty tutkimusta vuosiin. Hendrikx ynnä muut ovat kuitenkin tehneet 
tutkimuksen, jossa paljastuu tyypillinen PCG:n käyttö vuodelta 2013. Taulukossa 1 on 


kuvattuna tutkimuksen tulokset. 


Tutkijat ovat jaotelleet peleissä PCG-tekniikaa hyödyntävät osat kuuteen 


kategoriaan: 
1. Game Bits (yksittäisiä osia, jotka eivät esiinny itsenään, kuten tekstuureja); 
2. Game Space (kokonaisuuksia Game Biteistä, kuten pelikenttiä); 
3. Game Systems (kokonaisuuksia Game Spaceista, kuten virtuaalista asutusta); 
4. Game Scenarios (pelin esittämiä tilanteita, kuten tarinoita tai pulmia); 
5. Game Designs (pelin sääntöjä); ja 
6. Derived Content (pelaajien tekojen takia kumpuavia tarinoita, kuten pelinsisäisiä 


sanomalehtiartikkeleita). 


Table I. Use of PCG-G Techniques in Games 
| Game Systems Game Scenarios 


Games (with year of release) Game Bits | Gamespace | 
Borderlands (2009) x 
Diablo I (2000) x 
Diablo II (2008) | x 
Dwarf Fortress (2006) i x 
Elder Scrolls IV: Oblivion (2007) 
Elder Scrolls V: Skyrim (2011) 
Elite (1984) 
EVE Online (2003) 
Facade (2005) 
* FreeCiv and Civilization IV (2004) 
Fuel (2009) 
Gears of War 2 (2008) 
Left4Dead (2008) 
-_kkrieger (2004) 
Minecraft (2009) 
Noctis (2002) 
RoboBlitz (2006) 
Realm of the Mad God (2010) 
Rogue (1980) 
Spelunky (2008) 
Spore (2008) 
Torchlight (2009) 
X-Com: UFO Defense (1994) x 


We did not find commercial games that generate procedurally Game Designs or Derived Content 


Taulukko 1. Suorituksenaikaisia PCG-tekniikoita käyttäviä pelejä kategorisoituna 
kuuteen eri luokkaan (Hendrikx et al., 2013). 


Kuten taulukosta käy ilmi, pelin loogisia sääntöjä tai kumpuvia tarinoita generoivia 
pelejä ei löytynyt: varsinkin loogisten sääntöjen osalta on vaikea tehdä mielekästä peliä. 
Suurin osa automaattisesti luoduista osista keskittyy pääosin pieniskaalaisiin osasiin ja 
näistä koostuviin kokonaisuuksiin, sekä tarinoihin ja pulmiin. 

Jotta PCG ja sen käyttö konkretisoituisi lukijalle, selvennetään auki muutaman 
listassa esiintyvän pelin PCG-tekniikoiden käyttö. Dwarf Fortress (Bay 12 Games, 
2004) luo kokonaisen fantasiamaailman (em. kategorian kohdat 2. ja 3.) ja sen sisällä 
tapahtuvia valtataisteluita ja hahmojen henkilökohtaisia suhteita ja saavutuksia (4.). 
Elite (Acornsoft, 1984) generoi tähtijärjestelmiä (2. ja 3.) sekä niiden sisäistä 
ekonomiaa. Facade (Procedural Arts, 2005) on pelitutkijoiden kehittämä interaktiivinen 


tarinapeli, jossa pelaaja yrittää pelastaa (tai pilata) pelihahmopariskunnan avioliiton 

puhumalla heidän kanssaan (4.). Usein tieteellisissä julkaisussa esimerkkinä käytetty 
tasohyppelypeli Spelunky (Derek Yu, 2008) luo käsintehdyistä luolapalasista (1.) 
luolaston (2.) yhdistämällä näitä palasia loogisesti keskenään. Räiskintäpelisarja 
Borderlands (Gearbox Software, 2009) luo pelaajien käyttämät aseet satunnaistamalla 


niiden ominaisuuksia (1.). 


3 Togeliuksen taksonomia sekä vastaavat tieteelliset paperit 

Tässä luvussa esitellään lyhyesti Togeliuksen vuonna 2010 luoman ja vuonna 2016 
päivittämän taksonomian automaattisen sisällöntuotannon tekniikoista (Browne et al., 
2010; Nelson et al., 2016). Alan taustatiedon esittelyn lisäksi taksonomiaa käytetään 
tulevissa luvuissa hyväksi erilaisten automaattisen sisällöntuotannon tekniikoiden 


esittelyssä. 


3.1 Togeliuksen taksonomia 


Tässä aliluvussa esitellään Togeliuksen taksonomia. Alkuperäinen taksonomia on 
käännetty heuristisiksi kysymyksiksi, sillä tämä tiivistää sanoman mahdollisimman 


hyvin. 


1. Onko sisältö luotu pelikehityksen vai pelin pelaamisen aikana? Pelisisällön luonti 
voidaan suorittaa ennen pelin käynnistämistä tai pelin aikana, kuten aikaisemmassa 
luvussa on kuvailtu. Pelikehityksen aikana käytettyjä PCG-tekniikkoja käsitellään 


luvussa 3.2.1. 


2. Onko luotu sisältö tarpeellista vai vapaaehtoista sisältöä? Automaattisesti luotu 
pelisisältö pystytään sijoittamaan pelissä niin, ettei se ole pelin läpäisyyn vaadittavaa. 
Tämä mahdollistaa sen, että automaattisesti luotu pelisisältö voi sisältää laadullisesti 
kehnoja artefakteja, jotka pelaaja voi jättää huomioimatta. Tässä tutkielmassa ei palata 


tähän kriteeriin, sillä vastauspiiri ei kuulu tutkielman rajojen sisälle. 


3. Kuinka tarkasti sisällöntuotantoa voidaan hallita? Automaattisen pelisisällön 
luomisprosessiin pystytään joissain tapauksissa vaikuttamaan: käyttäjä tai kehittäjä 
pystyy tietyissä tekniikoissa vaikuttamaan luotuun sisältöön, kun taas toisissa tietokone 


suorittaa luonnin autonomisesti. Tätä aspektia käsitellään tekniikoiden ohessa. 


4. Huomioiko sisällöntuotanto pelaajan käyttäytymistä? Sisällöntuotanto voi ottaa 
huomioon pelaajan käyttäytymisen — pelisession aikana joko helpottaakseen, 
vaikeuttaakseen tai personoidakseen pelikokemusta. Tämä mahdollisuus mainitaan, jos 
tekniikka käyttää sitä. 


5. Käyttääkö sisällöntuotanto satunnaisuutta? Sisällöntuotannon voi tehdä ilman 
satunnaisuuden läsnäoloa. Tällöin motiivina voi olla tilansäästäminen tai 
kustannustehokkuus pelikehityksen aikana. Satunnaisuutta PCG-tekniikoissa käsitellään 


luvussa 3.2.5. 


6. Valmistuuko sisältö kerralla vai hiljalleen? Sisällöntuotanto pystytään tekemään 
osissa, jolloin sisällön päivityksien välissä sisältöä pisteytetään. Tätä kerrataan, kunnes 
sisältö saa riittävästi pisteitä. Tähän periaatteeseen sopivia tekniikoita käsitellään 


luvussa 3.2.2. 


7. Onko ihmisellä sananvaltaa sisällönluonnissa? Automaattisen sisällöntuotannon ei 
tarvitse vallata koko luomisprosessia itselleen: monissa tekniikoissa automaattista 
sisällöntuotantoa käytetään ainoastaan kehittäjän työkaluna, esimerkiksi täyttämään 
osittain suunnitellun pelikentän puuttuvat kohdat automaattisesti. Näitä käsitellään 


luvussa 3.2.1. 


3.2 Taksonomian aikaisia toteutustekniikoita 


Tässä luvussa esitellään Togeliuksen taksonomian aikaisia eli ennen vuotta 2017 
käytettyjä automaattisen sisällöntuotannon tekniikoita. Luokittelu perustuu pääosin 
taksonomian kysymyksiin, mutta joistain tekniikoista on luotu omat aliluvunsa aiheiden 


käsittelyn helpottamisen vuoksi. 


3.2.1 Pelikehityksen aikana käytettyjä PCG-tekniikoita 


Edellä esitetyn taksonomian ensimmäinen kysymys erottelee pelikehityksen aikana 
tapahtuvan sisällöntuotannon pelaamisen aikana tapahtuvasta sisällöntuotannosta. Tässä 
aliluvussa käsitellään PCG-tekniikoita, joita käytetään pääosin pelikehityksen aikana. 
Yleensä pelin juonenkehityksessä käytetään graafipohjaista käyttöliittymää, joka 
helpottaa pelisuunnittelijan työtä varmentamalla juonen integriteetin esimerkiksi niin, 
ettei pelaaja joudu alueelle, josta ei pääse ulos (Nelson et al., 2016). Yksi tuoreimmista 
aiheeseen liittyvistä tutkimuksista on Grabska-Gradzinska ynnä muiden vuonna 2021 
tuottama modernien pelistudioiden juonitekniikkojen katsaus, joka samalla esittelee 
automaattisen juonentäyttökonseptin. Tämän sovelluksen tehtävänä olisi täyttää tai 
lisätä pelisuunnittelijoiden aloittama juoni joko osittain tai täydellisesti. Vaikka 
konseptia on käsitelty teoreettisesta näkökulmasta jo aiemmin (ks. Nelson et al., 2016), 
ei tutkimuksen mainitsemaa juonenluontityökalua (pl. teoreettiset luonnokset) ole vielä 


luotu tosiasialliseen käyttöön (Grabska-Gradzinska et al., 2021). Työkalun luomisen 

vaikeuksiin kuuluu eritoten kriteeri juonen elävyydestä, sillä tähän mennessä luodut 
työkalut osaavat luoda vain hyvin yksinkertaisia juonia, jotka keskittyvät 
pelisuunnittelijan luomien esineiden ja pelikenttien interaktioon (Nelson et al., 2016; ks. 
kuitenkin luku 4.1 tästä tutkielmasta). Tutkijat kuitenkin mainitsevat, että pätevän 
juonenluontityökalun kehittämistä tutkitaan, mahdollisesti evolutiivisen algoritmin 
voimaannuttamana (Grabska-Gradzinska et al. 2021). 

Nykyaikana yksi tunnetuimmista ja = käytetyimmistä työkaluista оп 
kasvillisuudenluontisovellussarja SpeedTree (Interactive Data Visualization, 2015). 
Sovelluksen avulla pelikehittäjä kykenee luomaan puita, puskia, ruohoa ja muuta 
halutunlaista kasvillisuutta nopeasti työtä varten tehdyllä algoritmilla. Sovellus on 
suuressa käytössä AAA-tason eli suurten pelistudioiden peleissä (Nelson et al., 2016; 
ks. Kuva 1). 


Kuva 1. Kuvakaappaus SpeedTreen käyttöliittymästä. 


Teknisesti käsiteltynä kasviston luontiin käytetään formaaleja kieliä. Jokaiselle 
kasvillisuuden alalajille on määriteltynä kielioppi, jota kasvisto noudattaa: jokaista 
kasvillisuuden atomaalista osaa pystyy seuraamaan jokin toinen atomaalinen osa. 
Yhdistämällä osia toisiinsa, seuraten aina esimerkiksi satunnaisesti valittua sopivaa 
kieliopin sääntöä päädytään luomaan kasvillisuutta, joka näyttää homogeeniseltä, mutta 
koostuu = strukturaalisesti aidoista kasveista. SpeedTreen tapauksessa käytetään 
Lindenmayer-systeemejä (Lindenmayer systems, L-systems). L-systeemit ovat alaluokka 
formaaleja kieliä, joiden kielioppikäskyt suoritetaan kaikkiin aakkosiin samanaikaisesti, 
muistuttaen hyvin paljon todellisen kasvin kasvua (Nelson et al., 2016). Kuvassa 2 on 


havainnoillistettu L-systeemeiden käyttöä kasvillisuuden luomiseen. Kuvan kasvi 

rakentuu toistamalla yksittäistä formaalia lausetta rekursiivisesti. Formaalissa lauseessa 
esiintyvät hakasulkeet kuuluvat haarukoitujen L-systeemien (Bracketed L-systems) 
syntaksiin ja symbolisoivat *tallennuspisteitä”, joihin pystytään palaamaan myöhemmin 


kasvin piirtämisen yhteydessä, helpottaen säännön kirjoittamista. 


Fig. 5.3: Four rewrites of the bracketed L-system F > F[-F]F[+F][F] 


Kuva 2. Heinäkasvin luominen haarukoidulla L-systeemillä 
(Nelson et al., 2016). 


Pelikehityksen aikaiseen automaattiseen sisällöntuotantoon kuuluu myös muita 
PCG-tekniikoita, mutta suurinta osaa näistä pystytään myös soveltamaan 
suorituksenaikaisesti. Tämän vuoksi kriteerin täyttävät PCG-tekniikat on sijoitettu 


omien alilukujen alle, joissa näitä käsitellään tarkemmin. 


3.2.2 Hakupohjaiset algoritmit 


Taksonomian kuudes kysymys jakaa PCG-tekniikat samantien tapahtuviin ja vaiheittain 
tapahtuviin. Hakupohjaiset PCG-tekniikat (Search-Based Procedural Content 
Generation, SB-PCG) ovat vaiheittain tapahtuvia, evolutiivisia periaatteita noudattavia 
tekniikoita: ensin pelisisältöartefakteja luodaan hyvin useita kappaleita esimerkiksi 
satunnaisesti, jonka jälkeen spesialisoitunut algoritmi (hyvyysfunktio, fitness function) 
pisteyttää sisällön: algoritmi käy lävitse artefakteja ja pisteyttää ne ohjelmoijan 
antamien laadullisten kriteerien perusteella. Näitä parhaita instansseja mutatoidaan eli 
muokataan lievästi mutaatioalgoritmilla. Tätä prosessia jatketaan, kunnes joku 
instansseista saavuttaa riittävän suuren laatupistemäärän. Huomioitavaa on, että 


pisteytyksessä käytetyt kriteerit eivät ole konkreettisia vaan esimerkiksi reaaliarvoja 

asteikolla. Luvussa 3.2.4 käsitellään konkreettisia kriteerejä Answer Set Programmingin 
muodossa. (Arnaboldi & Loiacono, 2019; Nelson et al., 2016) 

Teknisesti selvennettynä pelisisältö on “koodattuna” kahdessa erilaisessa muodossa: 
genotyyppinä eli evolutiivisen algoritmin käyttämänä datana, sekä fenotyyppinä eli 
varsinaisena pelisisältönä (vrt. biologian vastaavat käsitteet). Fenotyyppiä eli 
pelisisältöä testataan ja pisteytetään hyvyystunktion avulla, jonka perusteella 
genotyyppiä eli evolutiivista mallia kehitetään (Browne et al., 2010; havainnoillistettu 
myöhemmin esimerkin = avulla). Evolutiivisia algoritmeja on sovellettu eri 
videopeligenreihin, mutta pääasiallisena painopisteenä tutkimukset ovat keskittyneet 
tasohyppelypelien kenttien ja rallipelien ratojen luomiseen (Arnaboldi & Loiacono, 
2019). 

Havainnoillistavana esimerkkinä hakupohjaisista algoritmeista tässä tutkielmassa 
esitellään Arnaboldi & Loiaconon vuonna 2019 tuottama tutkimus, jossa luodaan 
kenttägeneraattori ensimmäisen persoonan räiskintäpeli Cube 2: Sauerbratenia (Dot3 
labs LLC, 2004) varten. Tutkimus perustuu kahteen aikaisempaan tutkimukseen, jotka 
käsittelevät samaa toteutusaihetta samasta pelistä, joten tutkimuksen PCG-tekniikka on 
tasoltaan kehittyneempää muihin vastaaviin tutkimuksiin verrattuna. Cube 2: 
Sauerbraten on myös erityisen monipuolinen evolutiivista algoritmiä varten, sillä peli 
sisältää eri kantaman aseita ja muita pelillisiä elementtejä, jotka mahdollistavat sekä 
hyökkääviä että puolustavia taktiikoita. Tutkimus myös kuvailee yleisesti automaattisen 
sisällöntuotannon haasteita, joita sisällön tulisi ottaa huomioon ja eliminoida: näistä 
kerrotaan, kun puhutaan pisteytyskriteereistä myöhemmin tässä luvussa. 

Tutkimuksessa pelikentän genotyyppi eli mutatoitava data luodaan neliön 
muotoisten avoimien alueiden ja suorakulmion muotoisten käytävien kokojen ja 
koordinaattien avulla (ks. Kuva 3). Huomioitavaa on, että tämänkaltaisilla genotyypeillä 
ei pystytä luomaan esimerkiksi fenotyyppejä, jotka sisältävät pyöreitä huoneita. 
Muodostuvaan pelikenttään eli fenotyyppiin sijoitetaan poimittavia aseita ja muita 
vastaavia peliteknisiä elementtejä, jonka jälkeen karttaa testataan simuloimalla taistelua 
tietokonevastustajien (bottien) avulla. Simuloinnin jälkeen genotyyppiä eli huoneiden ja 
käytävien kokoelmaa muokataan evolutiivisesti: tämä tarkoittaa tässä tapauksessa sitä, 
että mutatointiprosessi muokkaa genotyyppiä niin, että huoneet ja käytävät voivat 
kasvaa tai pienentyä ko'oiltaan. Tämän lisäksi huoneet pystyvät myös siirtymään. 

Pääasiallisina fenotyypin eli pelikentän pisteytyskriteereinä tutkimuksessa pidetään 
kartan tasapainoa, intensiivisyyttä ja elossapysymistä, joita mitataan suureina. Ensiksi, 
jos yksi boteista oli voitolla koko pelin ajan, kartta ei ole peliteknisessä mielessä 
tasapainossa. Toiseksi, jos kartalla käytävien taisteluiden välissä on liian paljon tai liian 
vähän *valmistautumisaikaa”, voi pelaaja kokea kartan tylsäksi hitauden takia tai 


stressaavaksi nopeuden takia. Viimeiseksi, kartan tulisi mahdollistaa pelaajan 


“lie 


pärjäämisen: jos pelaaja ei kykene olemaan kartalla elossa suurimman osan peliaikaa, 
voi hän turhautua. Edellä kuvattua evolutiivista prosessia kyetään myös säätämään 
asettamalla joku edellä mainituista kriteereistä toisia tärkeämmäksi; tällöin prosessi 
tuottaa eri kriteereitä suosivia karttoja. 

Kuvassa 3 esitellään kolme algoritmin luomaa karttaa. Kartoista A suosii pitkän 
kantaman aseita, kun taas C lyhyen kantaman aseita. Kartta B on tasapainotettu niin, 
että kumpaakin asekategoriaa pystytään käyttäämään tehokkaasti. Kartoista 
parhaimpana voidaan pitää karttaa B, sillä se mahdollistaa erilaisia pelityylejä enemmän 
kuin muut kartat. 

Tutkimuksen tulos on kannustava: ihmisen ja botin pelatessa vastakkain luoduilla 
kartoilla evolutiivisen prosessin arvioimat tulokset tasapainosta ja muista kriteereistä 
vastasivat suurimmalta osin ihmisten mielipiteitä. Tämä tarkoittaa sitä, että tekniikkaa 
kyetään käyttämään mielekkäiden pelikenttien tekemiseen. 

Hakupohjaisissa algoritmeissa on kuitenkin huonoja puolia. Ensinnäkin 
evoluutioprosessi on erityisen laskentaraskas, sillä jo prosessin alkuvaiheissa joudutaan 
tuottamaan monia kymmeniä ellei satoja pelisisältöinstansseja, joista suurin osa 
arvioidaan, todetaan huonolaatuisiksi ja poistetaan. Toiseksi, jos halutun pelisisällön 
kriteerit vaihtuvat, joudutaan jokainen algoritmeista (sisällön luonti, mutatointi ja 
pisteytys) muuttamaan erilaiseksi. Viimeiseksi, evolutiivinen näkökulma voidaan nähdä 
kokonaisuudessaan aivan liian monimutkaisena tapana luoda pelisisältöä, varsinkin 
silloin jos edellisten algoritmien koodipohja alkaa paisua liian suureksi ja epäselkeäksi. 
(Mateas & Smith, 2011) 


Kuva 3. Erilaisia SB-PCG-teknologialla Cube 2: Sauerbraten -peliin 
luotuja pelikenttiä pohjapiirroksina (Arnaboldi & Loiacono, 2019). 


3.2.3 Answer Set Programming 


Taksonomian kolmas ja seitsemäs kysymys kysyvät, kuinka hallitusti suunnittelija 
kykenee ohjaamaan pelisisällön luontia. Answer Set Programming, ASP, on looginen 


ohjelmointiparadigma, joka mahdollistaa hyvin suuren kontrollin luotavista 


E jo 


artefakteista. Pelikontekstissa ASP:n avulla ohjelmoija pystyy määrittelemään, mitä 
loogisia sääntöjä luotavan pelisisällön täytyy täyttää. Määrityksen jälkeen operaatioon 
erikoistunut algoritmi löytää kaikki mahdolliset pelisisällöt, jotka noudattavat 
ohjelmoijan asettamia sääntöjä (Antonova, 2015). Ohjelmoija pystyisi esimerkiksi 
määräämään, että muodostettavan pelikentän koko on pieni, ja se sisältää tietyntyyppisiä 
esineitä. On huomioitava, ettei ASP itsessään tarjoa algoritmia, joka luo sisällön, vaan 
vain ulkoiset raamit, joita ohjelmoijan luoma sisäinen algoritmi noudattaa (Mateas & 
Smith, 2011). ASP:n filosofia poikkeaa jyrkästi evolutiivisten tekniikoiden filosofiasta, 
sillä pelisisällön sisältämät elementit määrää suunnittelija evolutiivisen algoritmin 
sijasta, eikä evolutiivista tai vastaavaa prosessia ole (Hartzen, 2012). ASP:n hyötyinä 
nähdään erityisen yksinkertainen pelisisällön määrittely ja sen virheettömyys: ASP:n 
avulla luodut peliartifaktit eivät voi rikkoa pelisuunnittelijan määräämiä kriteereitä 
(Mateas & Smith, 2011). 

Kuvassa 4 on esitetty yksinkertainen esimerkki ASP:stä. Kuvan vasemmalla 
puolella on suunnittelijan määräämät kriteerit yksittäiselle huoneelle: haettavan huoneen 
koko tulisi olla yhdestä kahteentoista ruutua pysty- ja vaakasuuntaan (maksimikoko 
12x12), ovia tulisi olla yhdestä kolmeen, ja huoneessa on oltava portaat alas. Kuvan 
oikealla puolella on algoritmin löytämä sääntöjä noudattava huone: huone on kooltaan 


3x9 ruutua, ovia on kolme, ja huoneessa on portaat alas. 


KOKON Les 127: Li = 12) 


ovet (1..3) mi 


portaat (alas) 


Kuva 4. Karkea esimerkki ASP:n avulla luoduista säännöistä ja 
sääntöjen avulla löydetystä huoneesta. Tutkielmaa varten tehty kuva 
käyttäen Nevanda-tilesettiä. 


Havainnoillistavana esimerkkinä ASP:n käytöstä tässä tutkielmassa käytetään 
Antonovan vuonna 2015 suorittamaa diplomityötä. Tutkielmassa tutkitaan ASP- 
paradigman käytettävyyttä luomalla tasohyppely- ja pulmapeli Portalille (Valve 
Corporation, 2007) uusia tasoja. Portal-pelissä pelaajan tulee saavuttaa yksittäisten 
tasojen poistumisalueet asettelemalla pelikentän pinnoille pelaajan kaukosiirtämiseen 
kykeneviä portaaleja. ASP:tä käytettiin tutkimuksessa pelitason olemuksen 
määrittämiseksi. Ensinnäkin ASP:n avulla piti luoda tasoja, jotka ovat läpäistävissä, eli 
pelitason poistumisalueen tuli olla pelaajan saavutettavissa. Lisäksi pelitason 


elementtejä pystyttiin säätämään: kuinka suuri pelitaso on, kuinka monta portaalia 

pelaajan tulisi vähimmäismääräisesti käyttää, kuinka paljon esteitä ja muita elementtejä 
on pelaajan ja poistumisalueen välissä ja niin edelleen. (Antonova, 2015; ks. Kuva 5) 

Antonova toteaa, että ASP-tekniikalla tuotettua valikoimaa pelitasoja pitää karsia 
ihmisvoimin, sillä moni luoduista tasoista ei näytä esteettisesti mukavalta tai on liian 
triviaali todellisen pelin pulmaksi. Huomattavasti pienikokoisen mutta säännöiltään 
kompleksin pelitason luomiseen käytettävä aika normaalilla kuluttajan koneella kestää 
yli minuutin, mutta astettakin suurempi kestää tunteja, ellei kone kerkeä kaatumaan 
muistin loppuessa. ASP-teknologiaa ei siksi kyetä käyttämään kovinkaan monipuolisesti 
pelin pelaamisen aikana. Pelikehityksen aikana tämänkaltainen nopeus on kuitenkin 
hyväksyttävissä. 

Edellä mainittuja sekä hakupohjaisten algoritmien ongelmia on yritetty korjata 
Hartzen ynnä muiden vuonna 2012 luomassa toteutuksessa yhdistämällä tekniikat 
yhteen niin, että evolutiivinen algoritmi käsittelee genotyyppinä ASP:n loogisia 
sääntöjä. Hartzenin ynnä muiden kaltaisia toteutuksia ei kuitenkaan ole lainkaan 


enempää, joten ideaa ei olla nähtävästi lähdetty kehittämään pidemmälle. 


Kuva 5. ASP:n avulla luotu Portal-kenttä kuvattuna kahdesta eri kulmasta. Kenttää 
kokeilleet pelaajat kuvailivat kenttää "epäinhimillisen näköiseksi” ja haastavaksi", 
mutta kuitenkin "miellyttäväksi" ratkaista (Antonova, 2015). 


3.2.4 Kohina ja sen käyttökohteet 


Kohina (noise) on satunnaisesti tuotettua signaalia. Hyvin tavanomainen esimerkki on 
vanhan television tuottama valkoinen kohina, joka esiintyy sekä äänenä että kuvana. 
Sähkötekniikan parissa kohina on signaalia haittaava elementti, mutta 
tietojenkäsittelytieteessä kohinan tuomia satunnaiselementtejä voidaan käyttää hyväksi 
luodessa pelisisältöä. Kenties käytetyin tekniikka 3D-pelimaailmojen automaattiseen 
luontiin on kohina-algoritmit, joiden suurin etu on niiden miltei täydellinen 


autonomisuus: niiden avulla luotu maasto ja erityisesti sen vaihteleva korkeus näyttää 

realistiselta, vaikka pelikehittäjä ei sen huomattavammin parametrisoi maailmaansa 
(Bevilagcua et al., 2011). 

Tarkemmin kuvailtuna kohina-algoritmit ovat algoritmeja, jotka ottavat 
argumenttinaan koordinaatiston pisteen ja muuntavat sen esimerkiksi tiivistealgoritmisiä 
piirteitä hyväksikäyttäen reaaliarvoksi. Videopelikontekstissa tämä tarkoittaa sitä, että 
kohina-algoritmiin pystytään syöttämään esimerkiksi pelimaailman koordinaattipisteet, 
jotka algoritmi muuntaa maailman sen hetkiseksi korkeudeksi. Täysin puhdasta eli 
satunnaista kohinaa ei pystytä hyväksikäyttämään saman tien, sillä sen avulla luodun 
maailman korkeuskartta vaihtelisi jyrkästi ja täten olisi epärealistisen näköinen. Tämän 
vuoksi pelikehityksessä käytetään kohina-algoritmeja, jotka pyöristävät ja tasaavat 
tuottamansa kohinan ennen sen käyttöönottoa. Esimerkiksi hyvin tuottaneet videopelit 
Minecraft ja No Man's Sky käyttävät kohina-algoritmeja maailmojensa luomisessa. 
(Bevilagcua, 2011; Hyttinen, 2017). 

Kuvassa 6 on esimerkki tavanomaisesta kohina-algoritmillisesti tuotetusta 
maailmasta, joka on kuvattuna kartankaltaisesti ylhäältä päin. Kohinakartan vaaleimmat 
pisteet kuvautuvat vuoriksi, kun taas tietyn tummuuskynnyksen ylittävät pisteet 
täyttyvät järvillä. Väliin jäävät korkeudet koostuvat rannoista ja kasvillisuuden 


peittämästä sisämaasta. 


Kuva 6. Simplex-kohinan avulla luotu ylhäältä kuvattu maailma vasemmalla ja 
vastaava kohinakartta oikealla (Travall, 2018). 


Kohinakarttoja käytetään myös volumetristen eli kolmiulotteisten objektien 
automaattiseen luomiseen. Kuvassa 7 on esillä automaattisesti luotuja pilviä ja niitä 
vastaavia kohinakarttoja, joita käsitellään kanavina (channels). Nämä erillään olevat 
kanavat määrittävät yksitellen pilvien muodon, koon, korkeuden ja tiheyden. Luomalla 


eriparametrisia kohinakarttoja pystytään luomaan eri pilvityyppejä. (Häggström, 2018) 

(a) Low-coverage map (b) High-coverage тар (с) Cloud height (d) Cloud density 
(”red” channel) (”green” channel) (”blue” channel) (”alpha” channel) 
(white = full height) 


Kuva 7. Kohinakarttoja ja niiden avulla luotuja kumpupilviä (Häggström, 2018). 


Häggström mainitsee, että suurin ongelma pilviä muodostavan teknologian 
käyttämisessä oikean elämän sovelluksissa on renderöinnin hitaus, varsinkin silloin, jos 
pilvikerroksia on useita. Hän toteaa myös, että pilvien läpi matkustaminen esimerkiksi 
lentosimulaattorikontekstissa tuhoaa tekniikassa käytettyjä illusorisia keinoja, jotka 
vakuuttavat pilvien aitouden ainoastaan maan tasolta katsottaessa. Tämä oleellisesti 
rajoittaa teknologian käyttöä. Lisäksi Häggström epäilee, ettei tekniikkaa pystytä 


nopeuttamaan muuta kuin päivittämällä laitteistoa tehokkaammaksi. 


3.2.5 Deterministisyydestä 


Taksonomian viides kysymys kysyy, käyttääkö tekniikka satunnaisuutta pelisisällön 
luonnin aikana. Hyvin moni ellei suurin osa nykyajan PCG-tekniikoista hyödyntää 
satunnaisuutta sisällöntuotannon aikana, joka mahdollistaa ei-deterministisiä artefakteja 
(Mateas & Smith, 2011). Ei ole kuitenkaan vaadittua käyttää satunnaisuutta 


automaattisen luonnin yhteydessä: sisältö voidaan luoda myös deterministisesti eli niin, 


216. 


että sisältö on täsmälleen sama sisällöntuotantoalgoritmin suorittamisten jälkeen. Tässä 
luvussa käsitellään deterministisyyttä PCG:ssä ja sen käyttötarkoituksia menemättä 
kuitenkaan yksittäisiin algoritmisiin toteutustapoihin, joita käsitellään tutkielmassa 
omissa kappaleissaan. 

Deterministiset algoritmit ovat olleet suuressa suosiossa etenkin ROM-moduulien ja 
levykkeiden aikakaudella, sillä tilansäästäminen on ollut tärkeää näiden pienen tilan 
vuoksi. Esimerkiksi avaruusseikkailupeli Elite (Acornsoft, 1984) tiivistää pelinsä 
sisältämät tähtijärjestelmät käyttämällä tiiviisti säilöttyä dataa ja algoritmia datan 
purkamiseen. Tilansäästössä käytetyillä PCG-algoritmeillä on kuitenkin nykyaikanakin 
vielä käyttöä tietokonedemoissa eli tietokoneilla suoritetuissa yleensä visuaalisesti 
näyttävissä esityksissä: eräs demogenreistä edellyttää teoksen mahtuvan tietyn 
kokoiseen määrään tavuja. Pelikontekstissa erityisen tunnettu demo on .kkrieger 
(.theprodukkt, 2004), 96 kilotavun pelikategorian voittanut peli, joka tallentaa 
suurimman osan pelidatastansa PCG-tekniikoita käyttämällä (Hendrikx et al., 2013). 
Teknisemmin kuvailtuna peli ei tallenna resurssejaan kuten karttoja suoraan muistiin, 
kuten tavallinen videopeli tekee, vaan laskee ne pelin suorituksen aikana lähdekoodiin 
kirjoitetun algoritmin perusteella. Tämä tarkoittaa sitä, että muodostuvat tekstuurit ja 
muu data on suorituksen aikana tilapäisesti talletettuna tietokoneen RAM-muistiin. 

Deterministisiä PCG-tekniikoita on kuitenkin käytetty myös nykyaikana pelaajille 
yhteisten loputtomien maailmojen luontiin. Tunnettu esimerkki on No Man's Sky (Hello 
Games, 2016), joka luo saman suuren maailman jokaiselle pelaajalle käyttäen PCG- 
tekniikoita. Teknisesti peli käyttää samankaltaista lähestymistapaa maailmanluomiseen 
kuin tilansäästämisalgoritmit, mutta kykenee pelkkien annettujen koordinaattien avulla 
renderöimään koordinaateissa sijaitsevan ympäristön ruudulle. Tätä aihetta käsitellään 


tarkemmin luvussa 3.2.4. 


4 Togeliuksen taksonomian jälkeisiä PCG-tekniikoita 

Tässä luvussa käsitellään Togeliuksen taksonomian jälkeen kehitettyjä PCG-tekniikoita. 
Kummatkin tutkimuksen aikana löydetyistä uusista PCG-tekniikoista käyttävät 
hyväkseen — koneoppimista (Machine Learning). Koneoppimisessa opetetaan 
tuotantoalgoritmi luomaan uutta sisältöä vanhan perusteella. Teknisesti tämä tapahtuu 
antamalla algoritmin löytää vanhasta sisällöstä tiettyjä säännöllisiä kaavoja, joita se 
opetuksen jälkeen kykenee käyttämään hyväkseen luodessaan uutta sisältöä. Hyvin 
tunnettu esimerkki ja koneoppimisen tutkimusala on syntetisoitujen kuvien ja videoiden 
luonti ihmisistä (syväväärennökset, deepfake). Esimerkiksi hakupohjaisista tekniikoista 
koneoppiminen eroaa niin, että taustalla on todellinen, koulutettavana oleva ja oppiva 


tekoäly eikä vain lista kriteerejä, joiden perusteella tulos pisteytetään. Koneoppiminen 

ei itsessään ole uusi konsepti PCG:n piirissä, mutta seuraavaksi esitettyihin tekniikoihin 


ei viitata Nelsonin ynnä muiden alan kirjassa. 


4.1 Luonnollisen kielen prosessoinnin pelillistäminen 


Ensimmäinen koneoppimistekniikoista on luonnollisen kielen prosessointiin (Natural 
Language Processing, NLP) liittyvä pelillistäminen. Luonnollisen kielen prosessoinnin 
kenties parhain julkiselle yleisölle saatava malli on Generative Pre-trained Transformer 
2 (GPT-2, OpenAI, 2019), joka jatkaa käyttäjän kirjoittamaa lyhyttä kehotetta aidosti 
uudella tekstillä. Pian julkaisunsa jälkeen GPT-2:n pelillisti AI Dungeon (Latitude, 
2019), joka teki myös aiheen tunnetuksi suurelle yleisölle. Pelin ideana on pelikirjan 
(Choose Your Own Adventure) tavoin luoda GPT-2-mallin avulla skenaarioita, joihin 
pelaaja vastaa sillä, mitä aikoo tehdä. GPT-2:n avulla toteutettu algoritmi kykenee 
luomaan pätevän vastauksen pelaajan toimiin (ks. taksonomian neljäs kysymys). AI 
Dungeonin innoittamana aiheesta on kirjoitettu kohtalaisen runsaasti tieteellisiä 
julkaisuja, joista tähän tutkimukseen on valittu Effelsberg ynnä muiden vuonna 2020 
luoma tarina-algoritmi. 

Jotta Effelsbergin ynnä muiden toteutusta pystytään vertaamaan AI Dungeoniin, on 
käytävä läpi jälkeenmainitun heikkouksia. AI Dungeon kärsii erityisesti konseptien ja 
esineiden hahmottamisesta, sillä se ei usein esimerkiksi muista, mitä tavaroita pelaaja 
kantaa mukanaan tai mitä erilaisia funktioita erilaisilla tavaroilla on niiden valtaisan 
lukumäärän takia. Effelsberg ynnä muiden toteutus huomioi nämä heikkoudet ja 
helpottaa tarinan koherenttiuden säilymistä identifioimalla substantiiveja luokkiin, kuten 
eläimiin, artefakteihin, ruokaan ynnä muihin. Lisäksi tietyillä kovakoodatuilla verbeillä 
kyetään manipuloimaan maailmaa hallitusti: esimerkiksi kirjoittamalla “ota kivi maasta” 
muokataan pelaajan tavaraluetteloa lisäämällä sinne kivi ja poistetaan se maasta. 

Kuvassa 8 on esitetty Effelsbergin ynnä muiden toteutuksen pääasiallinen 
toimintaperiaate. Edellä mainitun sanojen luokittamisen ohella toteutus myös analysoi 
tarinassa jo esiintyneitä substantiiveja, joiden perusteella toteutus luo pelaajalle tarinaan 
sopivia jatkovaihtoehtoja. Lukijaa kuitenkin kannustetaan arvioimaan kuvassa esitetyn 
tarinan kaunokirjallinen laatu. 

Effelsbergin ynnä muiden toteutuksessa on kuitenkin vielä juonellisia ongelmia: 
toteutuksen tarinassa aiemmin luomat hahmot eivät ilmaannu tarinaan takaisin, ellei 
pelaaja referoi niihin. Ilman referointia yksittäinen luotu hahmo pysyy mallin muistissa 
vain noin pari kappaleen ajan, sillä malli huomioi vain viimeiseksi luotuja lauseita 
aktiivisena juonenkehityskontekstina. Tämän vuoksi mahdollisten hahmojen määrä 
yksittäisessä tarinassa on suhteellisen rajallinen. Kovin laajoja juonirakennelmia 


toteutus ei siis kykene luomaan. 

Prefabriacted Winter had recently arrived and sat at the and watched the thick flakes fall from 
introduction the sky. ‘I'he crisis, which had forced them all to stay on board the , had hardly subsided 


"He must be the greatest on this yet, maybe the yreatest operator on any 
N ," he remarked, dismissing the dying Merchant First as "an old 's dumb beer come at a 
Generated text хус N n n 

huge price If it were something up for sale," snapped T would sell the іо any 


persons willing to walk away from that onc." 


Generated actions Own ship Be pirate J | 


т ydeisereg 


Action as full decided to be a shook her i N 
> Control phrase 
sentence disbelief 


Sentiment 


Sadly Knowing he'd never reached his destination. He'd done this in a million other ways 
aligument E 


I'hey knew he'd been careless, that he'd broken every , and that he'd laid down 
= his life's as if Lhey were only going Lo be smashed. They had no idea what this 
Generated text ' 
person could do, no to ever know why they'd been chosen. It was on this day 
the true : 


Generated actions Se als Break rule 


П People П Objects П Organisations 


с ydeisereg 


Kuva 8. Effelsbergin ynnä muiden kontekstin huomioiva tarinanjatkaja. 


42 Generatiiviset kilpailevat verkot 


Neuroverkot (Neural Networks) ovat koneoppimisesta tunnettu tekoälyn kouluttamisen 
malli, joka muotoillaan ihmisen aivojen struktuurin kaltaisesti. Neuroverkkojen avulla 
tekoäly pystyy oppimaan tunnistamaan — säännönmukaisuuksia — lähdedatasta. 
Generatiiviset kilpailevat verkot (Generative Adversial Networks, GAN) ovat vuonna 
2014 kehitetty koneoppimistekniikka, jossa kaksi neuroverkkoa luo sisältöä 
kilpailemalla keskenään. Yksi neuroverkoista opiskelee jo luotua sisältöä ja yrittää 
luoda sen perusteella uutta sisältöä, kun taas toinen verkoista yrittää määritellä, onko 
annettu sisältö todellista vai ensimmäisen verkon luomaa sisältöä. Analysoiva 
neuroverkko antaa palautetta luovalle neuroverkolle, joka tämän oppimisprosessin 
aikana oppii luomaan vakuuttavampaa sisältöä samalla kun toinen neuroverkko oppii 
paremmin tunnistamaan aidot kappaleet vastikään luoduista kappaleista. Generatiivisia 
kilpailevia verkkoja käytetään erityisesti aidontuntuisten valokuvien, kuten 
ihmiskasvojen, syntetisoinnissa. (Liu et al., 2018) 

Videopelien kontekstissa GAN-tekniikalla on pyritty luomaan videopelien kenttiä. 
Aiheesta löytyy kaksi tieteellistä julkaisua, joista ensimmäisenä ilmestynyt luo Super 
Mario Bros. -peliin (Nintendo Co., Ltd., 1985) uusia kenttiä, kun taas toinen luo 
DOOM-pelin (id Software, 1993) pelikenttiä (Liu et al., 2018; Giacomello et al., 2018). 
Kummassakin tutkimuksessa — neuroverkkoihin syötetään = pelin alkuperäisten, 
pelisuunnittelijoiden suunnittelemien pelikenttien data, jonka neuroverkot käyvät 
edelläesitetyn prosessin avulla läpi. Kummankin tutkimuksen generoimat pelikentät 
ovat kuitenkin kovin alkeellisia, eivätkä Liun ynnä muiden tapauksessa ole edes usein 
voitettavissa. 

5 Yhteenveto ja pohdintaa 

Tässä tutkielmassa on tutkittu automaattisen sisällöntuotannon historiaa, motiiveja, 
suosiota, yleisiä sekä tuoreita teknisiä toteutustapoja sekä niiden hyötyjä ja haittoja. 
Tutkielma on vastannut johdannossa esitettyihin tutkimuskysymyksiin — minkälaista 
sisältöä PCG:llä luodaan ja millä tavoin PCG toteutetaan — esittämällä ja analysoimalla 
valikoituja PCG:tä tutkivia ja toteuttavia tutkimuksia. Taksonomiaan liittyvään 
tutkimuskysymykseen ja sen vastaukseen perehdytään tulevassa kappaleessa. 

Kaupallisissa videopeleissä on käytetty hyvin kapeakatseisesti PCG-tekniikoita 
(Hendrikx et al., 2013; ks. Kaavio 1). Ensiksi tätä vaikeuttaa teknologioiden hankala 
käyttöönotto: kokonaisen automaattisen sisällöntuotantoalgoritmin luonti yhtä pientä 
projektia varten on usein liian paljon työtä suhteutettuna siitä saatuihin etuihin. 
Tällaisen algoritmin luonti useamman projektin käyttöön on myös haasteellista, sillä on 
erittäin hankalaa ellei jopa mahdotonta luoda kaikenkattavaa automaattista 
sisällöntuotantoalgoritmia, joka kykenisi luomaan haluttua sisältöä moneen yleensä 
hyvin erilaiseen peliprojektiin (Hendrikx et al., 2013). Muutenkin automaattisen 
algoritmin luonti on luonteeltaan investoivaa: jos työkalua tullaan käyttämään 
uudestaan, sen tuottamisen mahdollisuus todennäköisesti kasvaa. 

Toiseksi tämän hetken teknologiaa tarkastellen voidaan huomata, etteivät 
automaattisen sisällöntuotannon tuottamat artefaktit ole aina miellyttävän näköisiä tai 
taiteellisesti oikeanlaisia suunnittelijan tai pelaajan mielestä, vaikka muuten olisivatkin 
peliteknisesti mielenkiintoisia (Antonova, 2015; Bevilagcua et al., 2011). Kolmanneksi 
monet tekniikoista käyttävät liian paljon prosessointivoimaa, eivätkä täten ole 
soveltuvia suoritettavaksi kuluttajan tietokoneella (mm. Antonova, 2015; Häggström, 
2018). Viimeiseksi kaikissa tekniikoissa ei myöskään pystytä poissulkemaan 
virheellisten artifaktien luomisen mahdollisuutta: esimerkiksi satunnaista pulmaa 
luodessa on mahdollisuus, ettei luotua pulmaa pystytä ratkomaan, joka on omiaan 
aiheuttamaan suurta harmia pelin integriteetille (Mateas & Smith, 2011; Liu et al., 
2018). 

Edellä mainitut huonot puolet ottaen huomioon pystytään kuitenkin havaitsemaan, 
että suurin osa nykypäivän automaattisen sisällöntuotannon tutkimuksesta keskittyy 
valmiiksi koulutetun tekoälyn integroimiseen niin, että pelisisältö vaikuttaisi 
mahdollisimman paljon pelisuunnittelijan tekemältä. Tämä tarkoittaa sitä, että 
painopisteenä on vanhan kopioiminen eikä todellisesti uuden tekeminen, joka voidaan 
nähdä tekniikoissa haittana. Tästä huolimatta koneoppimisen tehokkuuden vuoksi 
pelisisällön luominen on kovin vaivatonta, jos edeltäviä artefakteja on vain olemassa 
(Effelsberg et al., 2020). Fi ole vaikea uskoa, että koneoppimisesta löydettäisiin vielä 


muitakin sovelluksia PCG:n piiriin. 

Johdannossa esitetyn pelimarkkinakatsauksen perusteella PCG-tekniikoita käyttäviä 
pelejä on vain muutama prosentti pelikannasta (ks. Kaavio 1). Tästä kannasta 
suurimman osan kattaa satunnaisten pelikenttien luonti. Syy juuri tämänkaltaiseen 
automaattiseen sisällöntuotantoon lienee sen pitkä historia: esimerkiksi vuosikymmeniä 
vanha “roguelike”-peligenre ja sen edustajat sisältävät miltei poikkeuksetta 
proseduraalisesti luotuja pelikenttiä (Browne et al., 2010; Arnaboldi & Loiacono, 2019). 
Pienen prosentuaalisen osuuden ohella on kuitenkin huomioitava PCG-tekniikoiden 
suosion kasvu viime vuosina. On mahdollista, että pelitrendien suosiessa PCG- 
tekniikoita yhä enemmän resursseja varataan sen tutkimiseen ja mahdollistamiseen 
videopeleissä. 

Yhtenä tutkimuksen tavoitteena oli määrittää, onko toisessa luvussa esitelty 
Togeliuksen taksonomia vielä pätevä luokittelemaan PCG-tekniikoita. Nelson ynnä 
muiden vuonna 2016 julkaisema kirja automaattisesta sisällöntuotannosta videopeleissä 
esittelee Togeliuksen taksonomian ohella koneoppimisen yhtenä pelisisällön 
tuotantomahdollisuutena, mutta ei mainitse lainkaan luonnollisen kielen prosessointia 
eikä GAN-tekniikkaa. Togeliuksen taksonomia on tehty vuonna 2010 ja uudistettu 
vuonna 2016, josta spekuloitava teoksen seuraava päivitys voisi osua lähivuosille. 
Kuitenkin näyttää siltä, että tässä tutkielmassa esitellyt koneoppimista käyttävät 
tekniikat sopivat Togeliuksen taksonomiaan: luonnollisen kielen prosessoinnin 
pelillistäminen kategorisoituu järkevästi erityisesti neljännen kysymyksen käsittämään 
piiriin, ja GAN-tekniikka on vain yksi muoto aiemmin käytetyistä koneoppimisen 
muodoista, johon esimerkiksi Nelson ynnä muut viittaavat. 

Automaattisen sisällöntuotannon aiheesta enemmän kiinnostuneille suositellaan 
Nelsonin ynnä muiden vuonna 2016 kirjoittamaa kirjaa aiheesta, jossa kuvaillaan 
tarkemmin tässä tutkielmassa esiteltyjä tekniikoita sekä tekniikoita, joita käytetään 


harvemmin tai jotka ovat liian teoreettisia oikean elämän käytäntöihin soveltuviksi. 

